**Алтын Орданың 750 жылдығы: Шыңғыс ханның немересі, Жошы ханның ұлы Батый қолбасшылығымен моңғол-түрік әскерлерінің Русь және Шығыс,Орталық Еуропаға жорығы**

**Шығыста Ертістен басталып батыста Еуропаның орталық аймақтарына дейінгі жерлерге өз билігін орнатқан Ұлы империяның құрылғанына биыл 750 жыл толып отыр. Осыған орай Қазақстан Республикасының Президенті Қасым-Жомарт Тоқаев 2019 жылдың 24 тамызында** "**Ұлытау-2019" халықаралық туристік форумында Алтын Орданың 750 жылдық мерейтойын мерекелеу туралы айтқан болатын. «Ұлы ханның үлкен ұлы – Жошының мазары қазақ жерінде тұрғанын бүгінде еліміздегі және шетелдегі жұртшылықтың көбі біле бермейді. Ата-бабалардың аманатына адал болу – бізге сын. Сондықтан біз Алтын орданың негізін қалаған Жошы ханның есімін ұлықтауды міндетті түрде қолға алуымыз қажет. Оның тарихи тұлғасына әлемнің назарын аударып, кесенесін мәдени туризм нысанына айналдыру – өте маңызды міндет. Бұл жұмыстар Алтын орданың 750 жылдығын мерекелеу аясында басталуы қажет», - деді Мемлекет басшысы Қасым-Жомарт Тоқаев.**

Моңғол империясының шаңырағын көтерген Шыңғыс хан жаулап алған ұлан-ғайыр аймақтарды өзінің бәйбішесі Бөртеден туған төрт ұлына ұлыстық басқару жүйесі негізінде бөліп берген еді. Соның ішінде Жошы, Шағатай және Үгедейге Қазақ жерін басқару бұйырған болатын. Ал кіші ұлы Төлені Монғолияның өзін билеуге қалдырды. Сонымен,Қазақстан территориясы үш монгол ұлысының кұрамына енді. Үшінші ұлы Үгедейге Жетісудың солтүстік-шығыс бөлігі, Батыс Монғолияны, Жоғарғы Ертіс пен Тарбағатай жерлері қарады.Екінші ұлы Шағатай Оңтүстік жөне Оңтүстік-Шығыс Казакстан, Шығыс Түркістан мен Мәуереннахр жерлерін қамтыды. Ал үлкен ұлы Жошыға Ертістен батысқа қарай ұлан-ғайыр аймақтар, Жетісудың солтүстік бөлігі мен бүкіл Дешті-Қыпшақты, Еділдің төменгі бойы түгел қарады[1].

Шыңғыс хан үлкен ұлы Жошыға ұлан-ғайыр аймақты бөліп берумен қатар, әлі де бағындырылмаған батыс өлкелеріне үлкен жорыққа аттануға бұйрық берді. Өкінішке орай Жошының әкесінен ерте қаза болуына байланысты бұл аманатын орындай алмады. Шыңғыс хан аманатын орындау үшін және алып империя­ның керегесін ұлғайту үшін 1235 жылы Қарақорымда Өгедэй ұйым­дас­тырған құрылтай өтті. Құрылтай шешімімен Жошының екінші ұлы Батыйға үлкен міндет жүктелді. Батыс өлкелеріне жорықты Шыңғыс ханның немересі Батый моңғол-түрік әскерін басқарып баратын болды[2].

1236 жылы Батый бастап шыққан 150 мың қарулы әскер Батысқа қарай жорыққа шықты. Батыс өлкелеріне жасалған ұлы жорыққа бұрынғы Шыңғыс хан империясының құрамында болған найман, керей, жалайыр, қоңырат, қият, уақ, суан, басқа да көптеген тайпалармен бірге, сол уақыттағы қазақ жеріндегі үйсін, сары үйсін, арғын, дулат, қаңлы тайпала­рының мықты жауынгерлері де толыққанды жұмылдырылды. Тарихи дерек көздері бойынша ұлы жорыққа Батыйдан бөлек Шыңғыс хан жақындарынан Өгедейдің ұлы Күйік, Төлейдің ұлы Мөңке, Шағатайдың және Батыйдың өз бауырлары Орда Ежен, Тоқа Темір, т.б. қатысқан. Сонымен бірге Шыңғыс ханның атақты қолбасшы­ларының бірі Сүбедей баһадүр де болды. 150 мыңға жуық қарулы әскер жорыққа Батыс Алтай өлкесінен 1236 жылы көктемде жорыққа аттанып, маусым айында Еділ бұлғарларының жеріне келіп жетті[3].

Бұлғария (қазіргі татарлар) моңғол-түрік әскерлеріне қарсылық көрсете алмай шайқаста жеңіліп қалады. Шыңғыс ханның әкесін кезінде у беріп өлтірген, Алтайдың арғы бетінен бері көшкен тата (кейде татар деп аталады) тайпасын айыптылар ретінде щайқас басталар кезде үнемі алдыңғы қатарға қойып отырды.Артқа қарай шегінгендерін сол уақытта садақпен атып тастаған.

Батый Шыңғыс хан атасының мықты қолбасшысы Сүбедей баһадүрмен әруақытта шайқас басталар алдында ақылдасып отыратын болған. Еділ мен Жайықтың аралығын толыққанды бағындырып алған соң, Батый өзіне Сүбедей баһадүрді шақыртып алады. Шақыртуының негізгі себебі, көпке созбай Русь жерін тез жаулап алуды ойластыру еді. Моңғол әскерлерінің құрамындағы қыпшақ (қазіргі қазақ) әскерлерінің аса көптігі Руське бірнеше тұстан шабуыл жасауға жететін еді[4].

1237 жылы күзде Батый жауынгерлері Рязань князьдігіне шабуыл ұйымдастырып, Происк, Белгород, Ижеславец, Ожск, Ольгов, Переславль-Рязанский, Боршов-Глебов қалаларын бағындырды. Рязань қаласы алты күн арпалыстан кейін 21 желтоқсанда жеңілгендігін мойындады.Рязань қаласын алғаннан кейін артынша Коломна қаласы түбінде орыс князьдіктерінің біріккен әскерін талқандады. 1238 жылы қаңтар айында Мәскеуді басып алып, оның басқарып отырған князі Владимир Юрьевичті тұтқынға алды. Осы жылы 3 қаңтар айында Владимир қаласын қоршауға алып, оны 7 ақпанда тізе бүктірді. Осы жылы наурызда орыс князьдіктерінің көбісі жеңіліп, Батый жауынгерлері үшін Новгород князьдігіне айқара жол ашылды. Бірақ көктемгі батпаққа байланысты Новгород князьдігіне 65 км жетпей тоқтады. Батый жоспарды өзгерте отырып, оңтүстік аймаққа бұрылуға шешім қабылдады.  Оңтүстік аймаққа жол бастаған моңғол-түрік жауынгерлері жол бойындағы Торжок, Подеснья, Курск қалаларын басып алып отырды. Дон өзені бойында қыпшақ ханы Қотанның әскерімен бетпе-бет кездесіп қалады. Моңғол-түрік әскерінен жеңіліп қалған қыпшақ ханы Қотан өзінің әскерімен Мажарстан (қазіргі Венгрия) жеріне қашып кетеді. Батый 1239 жылы көктемде Переяславль, күзде Чернигов князьдігін басып алып, Днепр өзені бойына табан тіреді. 1240 жылы 6 желтоқсанда Киев қаласын тізе бүктірді. Батый Киев жерінен Мажарстанға (қазіргі Венгрия), Польша мен Далмацияға (Балқан түбегіне) шабуыл ұйымдастырды. Мажарстанға қашып паналаған қыпшақтарды өзіне қарату үшін Батый мажар королі Беладан оларды тұтқындап ұстап беруді талап еткен болатын. Бірақ Бела Батый қойған талапты орындаудан үзілді-кесілді бас тартты.Екі жақ келісе алмай Батыйға Мажарстанға шабуылды жасауды тездетуге түрткі болды[5].

Батый бастаған моңғол қолбасшылары басты әскери күшті Венгрияға қарсы жұмылдырды. Бірақ бұл жерде Венгрияға жақын орналасқан Польша аумағы шағын герцогтіктерге бөлініп, бірімен-бірі соғысып жатқанына қарамастан моңғол-түрік әскері үшін үлкен қауіп туғызды. Өйткені, Венгрия королі ІV Бела, польшалық герцогтар Сандомирлік Болеслав және Мазовиялық Конрадпен, неміс герцогы Силезиялық Генрихпен туысқандық жағынан байланыстары бар екенінен моңғол қолбасшылары жақсы хабардар еді. Чех королі Генрих Вацлавпен туысқандық қатынасы болды. Осы аталған мемлекеттердің шекаралары жақын аймақта орналасты, сол себепті Венгрияға жедел түрде қосымша көмекке төрт бағыттан да жауынгерлердің жетуі мүмкін еді. Егер төрт тараптан көмекке әскер келген жағдайда төрт мемлекеттің жауынгерлері негізгі шайқасқа дейін Венгрияда жиналып, алып күшке ие болған соң моңғол-түрік әскеріне қатты қарсылық туғызу мүмкіндігі болды.Сондықтан моңғол-түрік жауынгерлері Галиция аймағында бірнеше бөлікке бөлініп, Венгрия, Польша, Чехия және Моравия билеушілерінің қосылып кетпеуіне кедергі келтіру мақсатында бір мезетте шабуыл ұйымдастаруды жоспарлады. Осыдан кейін жіберілген моңғол-түрік жауынгерлерінің сол қанатын Өгөдэйдің ұлы Қадан, Шағатайдың немересі Бөрі және Төленің ұлы Бучек басшылыққа алды.Моңғол қолбасшыларының басты міндеті қазіргі Молдавия және Трансильвания аумағындағы Венгрия короліне тәуелді жергілікті халық әскерлерінің қосымша көмекке келуін болдырмау үшін оларға қарсы әскери қимылдар ұйымдастыру еді. Бұл әскери қимылдарды тез арада Қадан және Бөрі ханзадалар нәтижелі аяқтаған[6].

Батый жауынгерлерінің жасақтары 1241 жылы наурызында Польшаның Люблин, Сандомир, Краков қалаларына шабуыл жасады.Шағатайдың ұлы Байдар басқарған әскер 9 сәуірде Лигниц қаласы түбінде 30 мыңнан астам әскерден құралған поляк-неміс әскери жасағымен соғысып, үлкен жеңіске жетті. Бұл шешуші шайқас көшпенділердің әскери өнерінің еуропалық әскери мектептен ана­ғұрлым жоғары екендігін дәлелдеп берді. Бұл уақытта Батый жауынгерлердің көпшілігімен Мажарстан аумағына басып кіріп, Сити өзені бойында шоғырланған мажар-хорват әскери куатын тізе бүктірді. Шайқас барысында 65 мың жауынгерден жасақталған мажар-хорват әскерінің 56 мыңы шайқас алаңында ажал құшты. Мажар королі Далма­цияға қашып, бас сауғалады. Шайқас кезінде хорват герцогы Коломан алған жарақа­тынан қаза болды. Будапешт қаласы Батый жауынгерлерінің қарамағына көшті. Дунай өзенінен өтер кезде Батый өзі басқарып, жауынгерлерін Жерорта теңізінің жағалауына дейін жеткізді. Остро­гон, Стольни Биоград (Белград), Вес­перим, Джур қалаларын бағын­дырды. Батый әскерінің екінші бөлігі Нейштад қаласын басып алып, Вена қаласына жақындаған еді[7].

1241 жылы желтоқсанда Қарақорымда Ұлы хан болған Үгедей қайтыс болады.Сонымен қатар Батыймен бірге батысқа жорыққа шыққан атақты Сүбедей баһадүрдің қаза табуы моңғол-түрік әскерлерінің жорықты тоқтатуға мәжбүрлейді. 1243 жылы Моңғол империясының Ұлы ханы болып Мөңкенің тағайындалғанын естіген Батый қазіргі Астрахань жеріне келіп тоқтап, Сарай Бату деген қала салуға бұйрық береді[8].

Сонымен, Ертістен басталып түгел Дешті Қыпшақ аймағын қамтитын, батыс өлкелеріне қарай моңғол атының тұяғы жеткен ұлан-ғайыр аумақта Алтын Орда деп аталатын алып империя пайда болады.

**Пайдаланылған әдебиеттер тізімі:**

1. [**https://qamshy.kz/article/3031-altyn-orda-memleketininh-quryluy**](https://qamshy.kz/article/3031-altyn-orda-memleketininh-quryluy)
2. **Абдимомынов Н.Т., Жұмағұлов Қ.Т.Моңғолдардың Шығыс және Орталық Еуропаға жорықтары (1241-1242) //** [**http://edu.e-history.kz/ru/publications/view/217/**](http://edu.e-history.kz/ru/publications/view/217/)
3. [**https://martebe.kz/batu-han-europadan-nege-shegindi/**](https://martebe.kz/batu-han-europadan-nege-shegindi/)
4. [**https://alashainasy.kz/kazak\_tarihy/batyil-hannyin-batu-ulyi-joryigyi-61311/**](https://alashainasy.kz/kazak_tarihy/batyil-hannyin-batu-ulyi-joryigyi-61311/)
5. [**https://el.kz/news/archive/content-3265/**](https://el.kz/news/archive/content-3265/)
6. **Абдимомынов Н.Т., Жұмағұлов Қ.Т.Моңғолдардың Шығыс және Орталық Еуропаға жорықтары (1241-1242) //** [**http://edu.e-history.kz/ru/publications/view/217/**](http://edu.e-history.kz/ru/publications/view/217/)
7. [**https://martebe.kz/batu-han-europadan-nege-shegindi/**](https://martebe.kz/batu-han-europadan-nege-shegindi/)
8. [**https://adyrna.kz/post/3174?mode=grid&sait=ar**](https://adyrna.kz/post/3174?mode=grid&sait=ar)